section_heading: Pravo na identitet
paragraph_text: Prema najsuvremenijim gledanjima UNESCO-a, Vijeća Europe, Europske unije i ostalih međunarodnih organizacija, najvažniji je interkulturalizam za ravnopravni dijalog različitih nacija. On polazi od očuvanja nacionalnoga i kulturnoga identiteta i borbe protiv svih oblika asimilacije i diskriminacije. Jednakost ljudi temelji se na jednakosti prava na dostojanstvo, na slobodu, na osobnost, prava etničkih i nacionalnih zajednica na samoodređenje, na jednakost i prava bilo koje vrste. Tako i Rusini / Rusnaci koji svoje ime čuvaju 800 godina, imaju pravo na samoodređenje etničkoga identiteta, bez obzira na državljanstvo ili asimilacijske težnje političara. Etnički identitet je nešto što nitko ne može dati niti uzeti. Zato može biti politikom zabranjen, ali ne i zatomljen.